*BOSNA I HERCEGOVINA БOСНA И ХEРЦEГOВИНA*

*FEDERACIJA BOSNE I HERCEGOVINE ФEДEРAЦИJA БOСНE И HEРЦEГOВИНE*

 *PARLAMENT FEDERACIJE BIH ПAРЛAMEНT ФEДEРAЦИJE БИХ*

*PREDSTAVNIČKI/ZASTUPNIČKI DOM ПРEДСTAВНИЧКИ ДOM*

Broj: 01-02-2075/22

Sarajevo, 13.01.2023. godine

**Z A P I S N I K**

**KONSTITUIRAJUĆE SJEDNICE PREDSTAVNIČKOG DOMA PARLAMENTA FEDERACIJE BOSNE I HERCEGOVINE, održane 01.12. 2022. i 11.01.2023. godine**

Sjednica je počela u 11.12.

Sjednicom je predsjedavao dosadašnji predsjedavajući Mirsad Zaimović, koji je pozdravio prisutne u sali.

Kazao je da su sa sjednice opravdali izostanak budući zastupnici: Fadil Novalić i Maja Uremović.

Mara Đukić, nakon konsultacija sa CIK-om preuzela je uvjerenje o dodjeli mandata i potpisala izjavu o prihvatanju istog, te iz zdravstvenih razloga ne može prisustvovati sjednici.

Intonirana je himna države Bosne i Hercegovine.

U ime CIK-a, obratio se Suad Arnautović.

Nakon toga, izvršena je prozivka abecednim redom novoizabranih zastupnika i dodjela certifikata.

Prešlo se na dnevni red konstituirajuće sjednice.

Sa 86 glasova za, bez glasova protiv i bez uzdržanih glasova, usvojen je sljedeći:

D N E V N I R E D

1. Izbor privremenih komisija Predstavničkog doma Parlamenta Federacija BiH
2. Izbor Privremene mandatno-imunitetne komisije,
3. Izbor Privremene komisije za izbor i imenovanje,
4. Izbor Privremene administrativne komisije,
5. Konstituisanje Predstavničkog doma Parlamenta FBiH.
6. Verifikacija mandata zastupnika izabranih u Predstavnički dom Parlamenta FBiH,
7. Davanje svečane izjave,
8. Izbor rukovodstva Predstavničkog doma Parlamenta FBiH
9. Izbor predsjedavajućeg,
10. Izvor dva potpredsjedavajuća
11. Izbor radnih tijela Predstavničkog doma Parlamenta FBiH.
12. **Izbor privremenih komisija Predstavničkog doma Parlamenta Federacija BiH**
13. **Izbor Privremene mandatno-imunitetne komisije,**
14. **Izbor Privremene komisije za izbor i imenovanje,**
15. **Izbor Privremene administrativne komisije,**

Prijedlog zaključka sa sastavom i zadacima privremenih komisija usaglašen je na prvom radno-konsultativnom sastanku predstavnika političkih stranaka u Predstavničkom domu Parlamenta FBiH. Na osnovu člana 3. i člana 44. stav 5. Poslovika Predstavničkog doma Parlamenta FBiH, Predstavnički dom je na prvoj konstituirajućoj sjednici za mandatni period 2022.-2026. godina održanoj 01.12.2022.godine, donio zaključke o kojima će se zastupnici izjasniti.

Predsjedavajući konstituirajuće sjednice kazao je da privremene komisije čine, po jedan zastupnik iz svake političke stranke zastupljene u Predstavničkom domu Parlamenta.

1. Privremena mandatno-imunitetna komisija – predsjednik Damir Mašić (SDP), zamjenik – Elmedin Konaković (NIP), članovi: Mirsad Zaimović (SDA), Mladen Bošković (HDZBIH-HNS), Alma Kratina (DF), Damir Arnaut (NS), Irfan Durić (NES), Luka Faletar (HDZ1990), Elzina Pirić (PDA), Admir Čavalić (SBiH), Kenan Uzunović (BHI-Fuad Kasumović), Slaven Raguž (HRS), Petar Galić (HNP) i Maja Uremović (PoMaK).
2. Privremena komisija za izbor i imenovanje – predsjednik Mladen Bošković (HDZ-HNS), zamjenik – Alma Kratina (DF), članovi: Mirsad Zaimović (SDA), Elmedin Konaković (NiP), Damir Mašić (SDP), Damir Arnaut (NS), Irfan Durić (NES), Luka Faletar (HDZ1990), Elzina Pirić (PDA), Admir Čavalić (SBiH), Kenan Uzunović (BHI-Fuad Kasumović), Slaven Raguž (HRS), Petar Galić (HNP) i Maja Uremović (PoMaK).
3. Privremena administrativna komisija – predsjednik Mirsad Zaimović (SDA), zamjenik – Damir Arnaut (NS), članovi: Mladen Bošković (HDZBIH-HNS), Alma Kratina (DF), Elemedin Konaković (NiP), Damir Mašić (SDP), Irfan Durić (NES), Luka Faletar (HDZ1990), Elzina Pirić (PDA), Admir Čavalić (SBiH), Kenan Uzunović (BHI-Fuad Kasumović), Slaven Raguž (HRS), Petar Galić (HNP) i Maja Uremović (PoMaK).

Zadatak Privremene mandatno-imunitetne komisije je da verificira mandat zastupnika u Predstavničkom domu Paralmenta FBiH u sazivu 2022.-2026. godina, na prvoj konstituirajućoj sjednici.

Zadatak Privremene komisije za izbor i imenovanje je stavljanje prijedloga za izbor predsjedavajućeg i dva potpredsjedavajuća i prijedloga za izbor radnih tijela Predstavničkog doma u sazivu 2022.-2026. godina na prvoj konstituirajućoj sjednici.

Zadatak Privremene administrativne komisije je da rješava statusna pitanja zastupnika do izbora stalne administrativne komisije.

Komisije će odlučivati po principu da svaki član svake komisije ima pravo glasa, srazmjerno osvojenim mandatima na izborima za Predstavnički dom Parlamenta FBiH ukoliko članovi svoje odluke ne donesu konsenzusom.

U raspravi niko nije učestvovao.

Sa 90 glasova za, bez glasova protiv i bez uzdržanih glasova, usvojen je ovaj prijedlog, odnosno Izbor privremenih komisija Predstavničkog doma Parlamenta FBiH.

Data je pauza do 12.30.

Nakon pauze prešlo se na tačku 2. dnevnog reda.

1. **Konstituisanje Predstavničkog doma Parlamenta FBiH.**
2. **Verifikacija mandata zastupnika izabranih u Predstavnički dom Parlamenta FBiH,**
3. **Davanje svečane izjave.**

Ispred Privremene mandatno-imunitetne komisije, obrazloženje je dao Damir Mašić. Kazao je, između ostalog, da je Centralna izborna komisija dodijelila mandate 98 zastupnika Predstavničkog doma iz sljedećih političkih subjekata: SDA-26, SDP-15, HDZ BiH, HSS SR, HSS, HSP BIH, HKDU, HSPAS, HDU, HSPHB, HRAST, HNL – 15, Željko Komšić- za građansku državu-DF/ GS – 12, Povjerenje! Narod i Pravda SPU BiH – 7, Naša stranka – 6, NES za Evropsku BiH – 5, Stranka za BiH – 4, HDZ 1990 – 3, PDA -1, BHI – Fuad Kasumović – 1, Hrvatska repunlikanska stranka – 1, HNP – Hrvatski nacionalni pomak – 1, PoMaK Pokret za modernu Krajinu – 1.

Komisija izvještava da su od dana objave rezultata, do današnje konstituirajuće sjednice Predstavničkog doma, dva zastupnika koja su dobila mandat odustala od njega: Vlatka Martinović (HDZBiH-HNS) i Đemal Memagić (SDA). Umjesto Vlatke Martinović, Centralna izborna komisija je dodijelila mandat Kristini Šimović, sljedećoj kvalificiranoj kandidatkinji sa liste istog političkog subjekta. Umjesto Đemala Memagića, Centralna izborna komisija je dodijelila mandat Almedinu Aliefendiću, sljedećem kvalificiranom kandidatu sa liste istog političkog subjekta.

Zastupnici Maja Uremović i Fadil Novalić opravdali su izostanak sa sjednice. Zastupnica Mara Đukić dostavila je izjavu o prijemu uvjerenja o dodjeli mandata i izjavu da prihvata mandat u Predstavničkom domu, ali zbog zdravstvenih razloga nije u mogućnosti prisustvovati sjednici.

Privremena mandatno-imunitetna komisija predlaže Predstavničkom domu Parlamenta FBiH da verificira mandate za prisutne zastpunike.

U raspravi niko nije učestvovao.

Sa 89 glasova za, bez glasova protiv, bez uzdržanih glasova, usvojen je Izvještaj Privremene mandatno-imunitetne komisije.

Uslijedilo je davanje svečane izjave.

Predsjedavajući konstituirajuće sjednice konstatirao je da je završena verifikacija mandata zastupnicima u Predstavničkom domu Parlamenta FBiH za mandatni period 2022.-2026. godina i da Predstavnički dom može raditi i odlučivati.

Budući da sjednica Komisije za izbor i imenovanje mora zasjedati, data je pauza do 14.30.

Nakon pauze prešlo se na rad po tački 3. dnevnog reda.

1. **Izbor rukovodstva Predstavničkog doma Parlamenta FBiH**
2. **Izbor predsjedavajućeg,**
3. **Izvor dva potpredsjedavajuća**

Privremena komisija za izbor i imenovanje razmatrala je prijedlog za izbor predsjedavajućeg i dva potpredsjedavajuća.

Ispred Privremene komisije za izbor i imenovanje, obrazloženje je dao Mladen Bošković. Kazao je između ostalog, da je Klub zastupnika Naša stranka dostavio prijedlog za predsjedavajuću Predstavničkog doma Parlamenta FBiH iz reda srpskog naroda, Mirjanu Marinković-Lepić, Klub zastupnika HDZBiH dostavio je prijedlog za potpredsjedavajućeg iz reda hrvatskog naroda, Mladena Boškovića, a Klub zastupnika SBiH za dopredsjedavajuću iz reda ostalih, Edinu Gabela, te su se stekli uslovi da se glasa o ovom izvještaju, odnosno o prijedlozima.

Otvorena je rasprava u kojoj su učestvovali: Adnan Efendić, Salko Zildžić, Mahir Mešalić i Damir Mašić.

Klub zastupnika SDA zatražio je pauzu od 30 minuta.

Pauza 30 minuta.

Nakon pauze, Adnan Efendić obrazložio je razloge traženja pauze ispred Kluba zastupnika SDA, te kazao da obzirom da u prijedlogu za rukovodstvo Predstavničkog doma nema kandidata iz reda bošnjačkog naroda, klub traži da se sjednica prolongira za narednu sedmicu, kada će biti dostavljen i kandidat iz reda bošnjačkog naroda.

Nakon toga, predsjedavajući konstituirajuće sjednice Mirsad Zaimović, kazao je da, obzirom da Ustavni sud zasjeda vezano za apelaciju Željka Komšića i još nije završen proces konstituisanja Doma naroda, te uvažavajući što je kazao predsjednik Kluba zastupnika SDA, prekida sjednicu i zakazuje nastavak za ponedjeljak u 11,00.

Pauza.

Nakon pauze, predsjednik Kluba Narod i pravda, Elmedin Konaković pročitao je zaključak koji su donijeli predstavnici klubova zastupnika SDPBiH, HDZBiH-HNS, Narod i pravda, Naša stranka, NES, PDA, SBiH i HDZ1990.

Otvorena je rasprava u kojoj su učestvovali: Mahir Mešalić, Elmedin Konaković, Mladen Bošković, a proceduralna pojašnjenja dao je sekretar Doma Ivan Miličević,.

U ime Kluba zastupnika HDZBiH-HNS, Mladen Bošković zatražio je prozivku prisutnih zastupnika u sali.

Izvršena je prozivka i konstatovano je da sjednici prisustvuje 69 zastupnika.

U skladu sa članom 5. Poslovnika, sjednicu je nastavio voditi najstariji zastupnik Safet Omerović.

Najstariji zastupnik Omerović pozdravio je prisutne u sali i zatražio da se predloženi zaključak još jedom pročita.

Ispred Stručne službe, ponovo je porčitan sljedeći prijedlog zaključka:

Na osnovu člana 3. i 153. Poslovnika Predstavničkog doma na konstituirajućoj sjednici Predstavničkog doma Parlamenta Federcije BiH, predstvnici klubova zastupnika SDPBiH, HDZBiH-HNS, Narod i Pravda, Naša stranka, NES, PDA, Stranka za BiH i HDZ 1990, održanoj 01.12.2022. godine, donijeli su *sljedeći:*

Z A K LJ U Č A K

Tokom konstituirajuće sjednice, predsjedavajući prethodnog saziva prekinuo je sjednicu suprotno članu 114. Poslovnika, na način da je konstatovao da se sjednica nastavlja u ponedjeljak, 5.12.2022. godine. Kako je član 114. jedini član Poslovnika koji reguliše prekid sjednice, kako taj član jasno precizira da „prekid sjednice ne može trajati duže od jednog sata,“ te kako je predsjedavajući sjednicu prekinuo 1.12.2022.godine u 15:43h, jasno je da je sjednicu neophodno nastaviti najkasnije istog dana u 16:43h.

Kako se predsjedavajući do navedenog vremena nije pojavio u sali Predstavničkog doma, sjednicu treba nastaviti u skladu sa Poslovnikom. S obzirom da se radi o konstituirajućoj sjednici, odnosno da zamjenici predsjedavajućeg još uvijek nisu izabrani, neophodno je primjeniti odredbe člana 5. Poslovnika koji se odnosi na sazivanje i predsjedavanje konstituirajućom sjednicom.

Član 5. jasno precizira da predsjedavajući iz prethodnog saziva vrši sazivanje prve sjednice i predsjedava sjednicom do izbora novog predsjedavajućeg Predstavničkog doma. Član 5. Poslovnika dalje precizira da „Ukoliko predsjedavajući iz prethodnog saziva nije u mogućnosti sazvati sjednicu Predstavničkog doma, sjednicu će sazvati najstariji zastupnik novog saziva Predstavničkog doma“.

Kako je član 5. uredio način sazivanja konstituirajuće sjednice u slučaju spriječenosti predsjedavajućeg iz prethodnog saziva, ali ni ta niti jedna druga odredba Poslovnika nisu uredili pitanje samog vođenja konstituirajuće sjednice u slučaju spriječenosti predsjedavajućeg iz prethodnog saziva, time je neophodno primjeniti član 3. Poslovnika koji precizira da „Ako neko pitanje organizacije i rada Predstavničkog doma nije uređeno ovim Poslovnikom, uređuje se zaključkom Predstavničkog doma“.

Predstavnički dom, stoga, ovim zaključkom odlučuje da odredbe člana 5. koje se odnose na sazivanje konstituirajuće sjednice u slučaju spriječenosti predsjedavajućeg iz prethodnog saziva uredi analogno toj odredbi, konkretno da će zbog spriječenosti predsjedavajućeg iz prethodnog saziva da rukovodi nastavkom sjednice nakon isteka maksimalno dozvoljenog prekida od sat vremena, sjednicom rukovoditi najstariji zastupnik novog saziva.

Sa 57 glasova za, 10 glasova protiv i jednim uzdržanim glasom, ovaj Zaključak je usvojen.

Ponovljeno je da je Privremena komisija za izbor i imenovanje dostavila prijedloge za rukovodstvo Predstavničkog doma Parlamenta FBiH: Mirjana Marinković Lepić, Mladen Bošković i Edina Gabela.

U raspravi po ovom pitanju niko nije učestvovao.

Uslijedilo je glasanje za predsjedavajuću Predstavničkog doma Parlamenta FBiH, Mirjanu Marinković-Lepić, a što je sa 51 glasom za, 11 glasova protiv i šest uzdržanih glasova usvojeno.

Safet Omerović pozvao je Mirjanu Marinković-Lepić da nastavi vođenje sjednice.

Predsjedavajuća Mirjana Marinković-Lepić kratko se obratila zastupnicima.

Prijedlog da se Edina Gabela izabere za potpredsjedavjuću Predstavničkog doma Parlamenta FBiH, usvojen je sa 51 glasom za, 11 glasova protiv i pet uzdržanih glasova.

Prijedlog da se Mladen Bošković izabere za potpredsjedavajućeg Predstavničkog doma Parlamenta FBiH, usvojen je sa 54 glasa za, 11 glasova protiv i pet uzdržanih glasova.

4.**Izbor radnih tijela Predstavničkog doma Parlamenta Federacije Bosne i Hercegovine**

Predsjedavajuća je predložila da se prekine sjednica, zbog činjenice da se nisu steklu uslovi za izbor radnih tijela, obzirom da je su za to potrebne određene konsultacije i dogovori, te predložila da se sjednica nastavi kada se za to steknu uslovi, a što je sa 56 glasova za, 10 glasova protiv i bez uzdržanih glasova usvojeno.

Predsjedavajuća je prekinula rad sjednice u 17.42.

\* \* \*

**NASTAVAK KONSTITUIRAJUĆE SJEDNICE PREDSTAVNIČKOG DOMA PARLAMENTA FEDERACIJE BOSNE I HERCEGOVINE, održan 11.01.2023. godine**

Sjednica je počela u 11.10.

Sjednicom je predsjedavala predsjedavajuća Mirjana Marinković-Lepić.

Predsjedavajuća je pozdravila zastupnice i zastupnike, goste kao i predstavnike akreditiranih medijskih kuća koji prate rad sjednice.

Kazala je da će se napraviti pauza na početku sjednice, jer zbog vremenskih neprilika neki zastupnici još nisu u mogućnosti stići na sjednicu.

Pauza pola sata.

Nakon pauze, predsjedavajuća je kazala da, prema evidenciji Stručne službe sjednici prisustvuje dovoljan broj zastupnika za kvalitetan rad i odlučivanje.

Izostanak su opravdali: Damir Arnaut i Edita Mazić.

Prije nego se nastavi rad po dnevnom redu, potrebno je izvršiti verifikaciju mandata zastunicima koji nisu bili u mogućnosti prisustvovati konstituirajućoj sjednici.

Damir Mašić, ispred Komisije dao je dodatno obrazloženje, te kazao da je Privremena mandatno-imunitetna komisija na 2. sjednici održanoj 11.01.2023. godine razmatrala verifikaciju mandata Maji Uremović i Fadilu Novaliću, te predlaže Predstavničkom domu da verificira njihove mandate,

U raspravi je učestvovao Slaven Raguž.

Sa 82 glasa za, jednim glasom protiv i bez uzdržanih glasova, usvojen je Izvještaj Mandatno-imunitetene komisije i time verificirani mandati zastupnicima Maji Uremović i Fadilu Novaliću.

Maja Uremović dala je svečanu izjavu.

Obzirom da Privremena komisija za izbor i imenovanje treba održati sjednicu, kako bi pripremila konačnu odluku o izboru predsjenika, zamjenika predsjednika i članova radnih tijela Predstavničkog doma, data je pauza.

Nakon pauze, predsjedavajuća je kazala da je Komisija sačinila izvještaj, te će ga dostaviti zastupnicima.

U međuvremenu, novoizabrani zastupnik Fadil Novalić dao je svečanu izjavu.

4.**Izbor radnih tijela Predstavničkog doma Parlamenta Federacije Bosne i Hercegovine**

 Ispred Komisije za izbor i imenovanje dodatno obrazloženje vezano za izvještaj, dao je Mladen Bošković.

 U raspravi su učestvovali: Adnan Efendić, Alma Kratina i Slaven Raguž.

Adnan Efendić tražio je da uđe u Zapisnik njegov komentar vezan za popunu radnih tijela. Zastupnik je konstatovao da je očigledno došlo od promjene pravila kod predlaganja članova radnih tijela. Naveo je da su se u ranijim sazivima radna tijela popunjavala u skladu sa zastupljenosti političkih stranaka u Predstavničkom domu Parlamenta FBiH.

Slaven Raguž je također radi Zapisnika obrazložio zašto je bio protiv odluke da Klub zastupnika DF dobije predsjednika Komisije za informisanje.

Sa 57 glasova za, 16 glasova protiv i 14 uzdržanih glasova, Predstavnički dom donio je Odluku o izboru predsjednika, zamjenika predsjednika i članova radnih tijela Predstavničkog doma Parlamenta FBiH.

Predsjedavajuća je zaključila rad konstituirajuće sjednice u 13.41.

Transkript i prijepis transkripta sjednice čine sastavni dio Zapisnika.

 SEKRETAR PREDSJEDAVAJUĆA

 PREDSTAVNIČKOG DOMA PREDSTAVNIČKOG DOMA

 PARLAMENTA FEDERACIJE BIH PARLAMENTA FEDERACIJE BIH

 Ivan Miličević Mirjana Marinković-Lepić